Sandton-skietery: Verdagtes dalk by rooftogte betrokke | Maroela Media
Die polisie het Donderdag gesê die drie verdagtes wat Woensdag ná 'n skietgeveg by die Grayston-afrit op die M1-hoofweg in Sandton, Johannesburg, in hegtenis geneem is, kan vermoedelik met rooftogte in die gebied verbind word.
Maroela Media het vroeër berig 'n verdagte is in 'n kritieke toestand na die hospitaal gehaas nadat hy in 'n skietgeveg met die polisie betrokke geraak het.
Brig. Vish Naidoo, woordvoerder van die polisie, het gesê die skietgeveg het ontstaan toe die polisie 'n verdagte voertuig agternagesit het en vir die bestuurder aangedui het om stil te hou. Die verdagtes in die motor het op die polisiebeamptes losgebrand en die polisie het teruggeskiet. "Een van die verdagtes is ernstig gewond en twee ander is op die toneel in hegtenis geneem," het Naidoo gesê.
Naidoo kon nie bewerings dat die mans deel is van 'n sogenaamde "hamerbende" bevestig nie, maar het gesê die polisie ondersoek tans of die verdagtes dalk ook by ander misdade betrokke was. "Daar word vermoed dat die motor waarin die verdagtes gery het 'n ruk gelede in die stad gekaap is. 'n Vuurwapen wat in die motor gevind is, is vir ballistiese toetse gestuur om te kyk of dit met ander misdade verbind kan word," het hy gesê.
Die verdagtes sal teregstaan op aanklagte van poging tot moord, die besit van 'n gesteelde voertuig en die onwettige besit van 'n vuurwapen.
Naidoo kon nie onmiddellik bevestig wanneer die verdagtes in die hof sal verskyn nie.
Dit is seker hoekom hulle Sondagaand vir ou Mallemannetjie ook by die Grayston afrit afgetrek het (met die wit-vangwa en die hordes polisiemanne, tot die tande toe gewapen) – hulle het dalk 'n "tip-off" gekry en hom aangesien vir een van die rowers! :-)))